KOMISSION TÄYTÄNTÖÖNPANOASETUS (EU) 2021/1007,

annettu 18 päivänä kesäkuuta 2021,

täytäntöönpanoasetuksen (EU) 2018/274 muuttamisesta isotooppitietojen analyyttisen tietopankin ja viinialan tarkastusten osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1306/2013 (1) ja erityisesti sen 89 artiklan 6 kohdan,

sekä katsoo seuraavaa:

(1) Unionin viiniala on erittäin altis petoksille, koska suurin osa unionin tuotannosta perustuu varmennettuihin laatujärjestelmiin eli suojattuun alkuperänimitykseen (SAN) ja suojattuun maantieteelliseen merkintään (SMM), joilla myönnetään tunnustus laatutuotteille ja jotka auttavat tuottajia kaupanpidossa. Epäillyt rikkomukset liittyvät pääosin alkuperän väärinkäyttöön, kuten heikkolaatuisen viinin tahalliseen ja laittomaan kaupan pitämiseen ja merkitsemiseen viininä, jolle on myönnetty SAN- tai SMM-merkintä, tai viinin laittomaan laimentamiseen tai sokerin lisäämiseen viiniin. Petollisen toiminnan taloudellisen vaikutuksen unionin viinialaan arvioidaan olevan 1,3 miljardia euroa vuodessa, mikä on 3,3 prosenttia unionin viinialan myynnistä. Tällaisista petoksista aiheutuu viinialalle selviä suoria taloudellisia vaikutuksia. Viinialan maineen vahingoittumisen riski voisi kuitenkin olla vielä suurempi, jos kuluttajien luottamus menetettäisiin ja kauppaa jouduttaisiin rajoittamaan jonkin suuren petostapauksen vuoksi. Tämä vahingoittaisi unionin viinialan yleisiä etuja.

(2) Näin ollen on tarpeen parantaa ja tehostaa petosten torjuntaa unionin viinialalla, erityisesti komission delegoidun asetuksen (EU) 2018/273 (2) 39 artiklassa tarkoitetun isotooppitietojen analyyttisen tietopankin toiminnan osalta ja siltä osin kuin on kyse asiaan liittyvien velvollisuuksien koordinoimisesta jäsenvaltioissa ja viinialan valvonnan eurooppalaisen vertailukeskuksen, jäljempänä ’ERC-CWS’, kanssa. Näin edistetään myös komission Pellolta pöytään -strategiaa oikeudenmukaista, terveyttä edistävää ja ympäristöä säästävää elintarvikejärjestelmää varten (3). Tämä koskee erityisesti yhtä strategian painopisteistä eli elintarvikepetosten torjuntaa elintarvikeketjussa. Komission on sen yhteydessä erityisesti tarkoitus tehostaa elintarvikepetosten torjuntaa toimijoiden tasapuolisten toimintaedellytysten luomiseksi ja valvonta- ja täytäntöönpanoviranomaisten toimivaltuuksien lujittamiseksi.

(3) Isotooppitietojen analyyttista tietopankkia koskevat säännöt ja tarkastuksia koskevat erityissäännökset vahvistetaan komission täytäntöönpanoasetuksessa (EU) 2018/274 (4). Isotooppitietojen analyyttisen tietopankin sisältöä on tarpeen mukauttaa, jotta se vastaisi paremmin unionin viinialan todellisuutta. Kun otetaan huomioon unionin viinintuotannon viiden viime vuoden keskiarvo, SAN- tai SMM-merkinnällä varustettujen viinien osuus on jatkuvassa kasvussa ja on yli 60 prosenttia kokonaistuotannosta. Markkinointivuonna 2019/2020 tämä osuus oli peräti lähes 70 prosenttia. Tämän vuoksi ja ottaen huomioon, että SAN- tai SMM-merkinnän saaneisiin viineihin kohdistuva petosriski on suurempi, on tarpeen säätää, että tietopankkiin sisällytetään suurempi osuus kyseisistä viineistä; nykyisin tämä osuus on 40 prosenttia kaikista SAN- tai SMM-viineistä unionissa.

(4) Rypälenäytteiden otto sekä isotooppitietojen analyyttiseen tietopankkiin tarvittavien tietojen tuottamiseen tarvittavat toimet ja analyysit edellyttävät suuria resursseja, mikä saattaa viivästyttää näiden tietojen toimittamista. Oikea-aikaisten ja täydellisten tietojen toimittamiseen liittyvien vaikeuksien voittamiseksi jäsenvaltioiden olisi voitava päättää, että jos nimetyillä laboratorioilla ei ole riittävästi resursseja suorittaa itse näytteenottoa, SAN- tai SMM-viinien tuotantoa varten viljeltyjen rypäleiden näytteet voi ottaa SAN- tai SMM-merkintää hallinnoiva yksikkö koordinoidusti nimettyjen laboratorioiden kanssa. Näiden elinten, ERC-CWS:n ja jäsenvaltioiden nimettyjen laboratorioiden välinen yhteistyö on olennaisen tärkeää, jotta voidaan torjua SAN- tai SMM-merkinnällä varustettuihin viineihin, jotka muodostavat suurimman osan unionin viinintuotannosta, vaikuttavia vilpillisiä käytänteitä.

(5) Puuttuvat isotooppitiedot ja puutteelliset tietoaineistot voivat viivästyttää tai jopa vesittää epäiltyjä viinipetoksia koskevien tutkimusten tuloksia, mikä voi johtaa väärennettyjen viinien päätymiseen markkinoille. Tietojen puuttuminen uhkaa unionin viinien mainetta ja voi myös vaikuttaa kannettavien valmisteverojen määrään. Riskinä olisi valmisteverojen soveltaminen sellaisiin viiniluokkiin, jotka on merkitty virheellisesti. Sen vuoksi on tarpeen parantaa isotooppitietojen analyyttisen tietopankin nykyistä oikeudellista kehystä, jotta voidaan varmistaa, että se saatetaan ajan tasalle tietyn ajan kuluessa. Näin voidaan tarjota parempi suoja unionin viinialan petoksilta. Koska joissakin jäsenvaltioissa on joitakin oikeuksiin liittyviä ongelmia, on lisäksi tarpeen selventää, millä asianomaisilla osapuolilla on oikeus tutustua näytteisiin ja tiedostoihin.

(6) Viinilähetyksiin liittyvien petosepäilyjen tutkintamenettelyjen parantamiseksi olisi nykyisiä sääntöjä tiukennettava. Olisi asetettava määräajat, joihin mennessä sen alueen toimivaltaiselle viranomaiselle, jolla purkupaikka sijaitsee, olisi toimitettava kaikki saatavilla olevat asiaankuuluvat tiedot sen todentamiseksi, onko epäilty viini unionin viinialan sääntöjen mukainen. Tutkintamenettelyn eri vaiheista vastaavien yksiköiden roolia olisi selkeytettävä edelleen.

(7) Isotooppimittauksia koskevia tietoaineistoja ja isotooppitietojen analyyttisen tietopankin vastaavia tuloksia ei paljasteta yleisölle. Tämän tekee perustelluksi se, että tällaisten tietojen julkistaminen antaisi tietoa petoksentekijöille, jotka voisivat käyttää niitä hyväkseen. Lisäksi tietojen väärinkäyttö vahingoittaisi tiettyjen viinien mainetta. Olisi kuitenkin oltava mahdollista julkistaa joitakin anonymisoituja tietoja petostapauksista julkaisemalla vuosittain kertomus, joka sisältää tärkeimmät tietopankin käyttöön perustuvat viinialan tarkastusten tulokset. Sen vuoksi olisi tarkennettava vuosikertomuksen laatimista koskevia sääntöjä.

(8) Irtotavarana kuljetettavien viinialan tuotteiden tarkastuksissa ja valvonnassa on ilmennyt vaikeuksia, sillä nämä tuotteet ovat alttiimpia vilpillisille käytänteille kuin etiketöidyt pullotetut tuotteet, joissa on kertakäyttöinen suljin. Siksi niitä tapauksia varten, joissa toimivaltaiselle viranomaiselle ei ole sähköisen järjestelmän tai tietojärjestelmän välityksellä ilmoitettu ajoissa, että irtotavarana kuljetettavien viinialan tuotteiden lähetys on saapunut, olisi toteutettava toimenpiteitä sen varmistamiseksi, että purkupaikan toimivaltainen viranomainen pystyy suorittamaan tarvittavat tarkastukset ennen kuin tuote poistuu vastaanottajan tiloista. Jos toimivaltainen viranomainen päättää olla tekemättä tällaisia tarkastuksia, vastaanottajan olisi sallittava lähettää tuote viipymättä tiloistaan.

(9) Sen vuoksi täytäntöönpanoasetusta (EU) 2018/274 olisi muutettava.

(10) Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan täytäntöönpanoasetus (EU) 2018/274 seuraavasti: 1) Muutetaan 27 artikla seuraavasti: a) Korvataan 1 kohta seuraavasti: ”1. Delegoidun asetuksen (EU) 2018/273 39 artiklassa tarkoitetun isotooppitietojen analyyttisen tietopankin perustamiseksi jäsenvaltioiden on varmistettava, että jäsenvaltioiden nimettyjen laboratorioiden analysoitavaksi tarkoitetuista tuoreista rypäleistä otetaan näytteitä näytteiden käsittelemiseksi ja jalostamiseksi viiniksi tämän asetuksen liitteessä III olevassa I osassa esitettyjen ohjeiden mukaisesti.” b) Korvataan 3 kohta seuraavasti: ”3. Vuosittain tietopankkia varten otettavien näytteiden määrä vahvistetaan liitteessä III olevassa II osassa. Otettavien näytteiden jakaumassa on otettava huomioon niin liitteessä III olevassa II osassa lueteltujen jäsenvaltioiden viinitarhojen maantieteellinen sijainti kuin SAN- tai SMM-merkinnän saaneiden viinien osuus jäsenvaltioittain tai alueittain. Näytteistä on otettava joka vuosi vähintään 25 prosenttia samoilta lohkoilta kuin edellisvuonna.” c) Lisätään kohta seuraavasti: ”3 a. Jäsenvaltiot voivat tarvittaessa päättää, että SAN- tai SMM-merkinnän saaneiden viinien tuotantoa varten viljellyistä rypäleistä näytteet voi ottaa SAN- tai SMM-merkintää hallinnoiva yksikkö. Tässä tapauksessa jäsenvaltioiden nimettyjen laboratorioiden on koordinoitava näytteenottoa liitteessä III olevan I osan A jaksossa annettujen ohjeiden mukaisesti.” d) Korvataan 6 kohta seuraavasti: ”6. Laboratorioiden on toimitettava kerätyt tiedot, jäljennös analyysien tulokset ja tulkinnat sisältävästä määritysselosteesta ja jäljennös tietokortista sähköisesti ERC-CWS:lle viimeistään rypäleiden korjuuta seuraavan vuoden [31 päivänä lokakuuta].” e) Korvataan 7 kohdan e alakohta seuraavasti: ”asiakirjoissa olevien tietojen tuottajilla on välittömästi ja ilman tarpeettomia kustannuksia pääsy kyseisiin asiakirjoihin mahdollisten virheellisten tietojen korjaamiseksi.” 2) Muutetaan 28 artikla seuraavasti: a) Korvataan otsikko seuraavasti: ”Analyyttiseen tietopankkiin sisältyvien tietojen antaminen, jos epäillään viinialan unionin sääntöjen noudattamatta jättämistä”. b) Korvataan 2 kohta seuraavasti: ”2. Jos 1 kohdassa tarkoitettuja tietoja tarvitaan tieteellisiin tai tilastollisiin tarkoituksiin, valvontatarkoituksiin tai oikeudellisiin tarkoituksiin, tiedot, jos ne ovat edustavia, voidaan asianmukaisesti perustelluissa tapauksissa pyynnöstä antaa jäsenvaltioiden nimeämien toimivaltaisten viranomaisten käyttöön, jotta voidaan varmistaa viinialalla sovellettavien unionin sääntöjen noudattaminen, ja kansallisten tuomioistuinten käyttöön. Näitä tietoja saa käyttää ainoastaan niihin tarkoituksiin, joita varten niitä pyydetään, ja niitä on käsiteltävä luottamuksellisina.” c) Lisätään kohta seuraavasti: ”2 a. Jos jäsenvaltiossa suoritetaan tarkastus, jota varten tarvitaan toisessa jäsenvaltiossa tuotettua viiniä koskevien isotooppitietojen analyyttisen tietopankin viitetietoja, jäsenvaltion toimivaltaisen viranomaisen on pyydettävä ERC-CWS:tä ottamaan yhteyttä sen jäsenvaltion nimettyyn laboratorioon, jossa tutkimuksen kohteena oleva viini tuotetaan, jotta epäily voidaan todentaa kaikkien käytettävissä olevien asiaankuuluvien tietojen avulla. Nimetyn laboratorion on yhden kuukauden kuluessa pyynnön vastaanottamisesta todennettava, onko kyseinen viini unionin viinialan sääntöjen mukainen. Jos määräaikaa ei asianmukaisesti perustelluista syistä voida noudattaa, nimetyn laboratorion on ilmoitettava asiasta ERC-CWS:lle, ja ERC-CWS:n on i) poimittava kyseistä viiniä koskevat isotooppimittauksen asiaankuuluvat viitetiedot isotooppitietojen analyyttisesta tietopankista ja toimitettava ne pyynnön esittäneelle elimelle, tai ii) jos isotooppimittauksia koskevia asiaankuuluvia vertailutietoja ei voida poimia isotooppitietojen analyyttisestä tietopankista, mutta vaaditut näytteet asetetaan ERC-CWS:n saataville pyynnöstä, annettava pyynnön esittävälle elimelle analyyttista tukea, mukaan lukien kyseistä viiniä koskevien isotooppimittaustietojen tulokset, yhden kuukauden kuluessa siitä, kun käy selväksi, että alkuperäistä määräaikaa ei voida noudattaa. Kummassakin tapauksessa asiaankuuluvat isotooppimittauksen tiedot on tulkittava ja toimitettava kahden kuukauden kuluessa siitä päivästä, jona sen jäsenvaltion toimivaltainen viranomainen, jossa epäilty viini on tuotettu, on vastaanottanut pyynnön.” d) Lisätään kohta seuraavasti: ”4. ERC-CWS julkaisee anonyymisti vuosikertomuksen 1 ja 2 kohdan mukaisesti vastaanotettujen pyyntöjen tärkeimmistä tuloksista ja jäsenvaltioiden alueellaan suorittamien tarkastusten tärkeimmistä havainnoista, käyttäen isotooppitietojen analyyttistä tietopankkia. ERC-CWS varmistaa, ettei kertomus sisällä kaupallisesti arkaluonteisia tietoja. Havainnoista on raportoitava ERC-CWS:lle ennen maaliskuun loppua kertomusjaksoa seuraavana vuonna, ja ERC-CWS julkaisee kertomuksen kahden kuukauden kuluessa.” e) Lisätään artikla seuraavasti: ”32 a artikla Pakkaamattomien viinialan tuotteiden valvonta Kun kyseessä on sellaisten pakkaamattomien viinialan tuotteiden tuonti, jotka eivät kuulu delegoidun asetuksen (EU) 2018/273 14 artiklan 1 kohdassa tarkoitetun sähköisen järjestelmän tai tietojärjestelmän piiriin, sen jäsenvaltion toimivaltainen viranomainen, jossa purkupaikka sijaitsee, voi tarkastusten mahdollistamiseksi pyytää pakkaamattomien viinialan tuotteiden lähetysten vastaanottajia pitämään kyseiset lähetykset purkupaikassa tiloissaan enintään 10 työpäivän ajan. Vastaanottajat eivät saa kyseisen ajanjakson aikana lähettää, siirtää tai käsitellä lähetystä, josta toimivaltainen viranomainen on ottanut näytteitä, ennen kuin niille on ilmoitettu tarkastusten tuloksista. Jos toimivaltainen viranomainen päättää olla tarkastamatta kyseistä lähetystä, sen on vastaanottajien pyynnöstä sallittava lähetyksen lähettäminen ennen ensimmäisessä alakohdassa tarkoitetun ajanjakson päättymistä.”

2 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 18 päivänä kesäkuuta 2021. Komission puolesta Puheenjohtaja Ursula VON DER LEYEN

(1) EUVL L 347, 20.12.2013, s. 549.

(2) Komission delegoitu asetus (EU) 2018/273, annettu 11 päivänä joulukuuta 2017, Euroopan parlamentin ja neuvoston asetuksen (EU) N:o 1308/2013 täydentämisestä viini-istutusten lupajärjestelmän, viinitilarekisterin, saateasiakirjojen ja todistusten, saapuvien ja lähtevien erien rekisterin, pakollisten ilmoitusten sekä tiedoksiantojen ja tiedoksiannettujen tietojen julkistamisen osalta, Euroopan parlamentin ja neuvoston asetuksen (EU) N:o 1306/2013 täydentämisestä asianomaisten tarkastusten ja seuraamusten osalta, komission asetusten (EY) N:o 555/2008, (EY) N:o 606/2009 ja (EY) N:o 607/2009 muuttamisesta sekä komission asetuksen (EY) N:o 436/2009 ja komission delegoidun asetuksen (EU) 2015/560 kumoamisesta (EUVL L 58, 28.2.2018, s. 1).

(3) COM/2020/381 final.

(4) Komission täytäntöönpanoasetus (EU) 2018/274, annettu 11 päivänä joulukuuta 2017, Euroopan parlamentin ja neuvoston asetuksen (EU) N:o 1308/2013 soveltamissäännöistä viini-istutusten lupajärjestelmän, sertifioinnin, saapuvien ja lähtevien erien rekisterin, pakollisten ilmoitusten sekä tiedoksiantojen osalta, Euroopan parlamentin ja neuvoston asetuksen (EU) N:o 1306/2013 soveltamissäännöistä asiaan liittyvien tarkastusten osalta sekä komission täytäntöönpanoasetuksen (EU) 2015/561 kumoamisesta (EUVL L 58, 28.2.2018, s. 60).